2017. gada 31. oktobrī Noteikumi Nr. 642

Rīgā (prot. Nr. 53 1. §)

**Noteikumi par uzticama sertifikācijas pakalpojumu sniedzēja darbības apstiprināšanas un atjaunošanas valsts nodevu**

Izdoti saskaņā ar Elektronisko

dokumentu likuma 10. panta otro daļu

1. Noteikumi nosaka valsts nodevas apmēru par uzticama sertifikācijas pakalpojumu sniedzēja darbības apstiprināšanu un atjaunošanu un nodevas samaksas kārtību.

2. Valsts nodevas apmērs ir šāds:

2.1. par uzticama sertifikācijas pakalpojumu sniedzēja darbības apstiprināšanu – 355,75 *euro*;

2.2. par uzticama sertifikācijas pakalpojumu sniedzēja darbības atjaunošanu – 71,14 *euro*.

3. Valsts nodevu uzticams sertifikācijas pakalpojumu sniedzējs maksā pēc lēmuma paziņošanas par uzticama sertifikācijas pakalpojumu sniedzēja darbības apstiprināšanu vai atjaunošanu, bet pirms publicēšanas uzticamības sarakstā.

4. Maksājumu veic ar tāda pakalpojumu sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē.

5. Valsts nodevu ieskaita valsts pamatbudžetā.

6. Atzīt par spēku zaudējušiem Ministru kabineta 2010. gada 20. aprīļa noteikumus Nr. 371 "Noteikumi par sertifikācijas pakalpojumu sniedzēja akreditācijas un akreditācijas atjaunošanas valsts nodevu" (Latvijas Vēstnesis, 2010, 65. nr.; 2014, 189. nr.).

Ministru prezidents Māris Kučinskis

Aizsardzības ministra vietā –

satiksmes ministrs Uldis Augulis